A Tanács irányelve
(1972. július 20.)
a cukorrépa-vetőmag, a takarmánynövény-vetőmagok, a gabonavetőmagok, a vetőburgonya forgalmazásáról szóló 1966. június 14-i irányelvek, az olaj- és rostnövények vetőmagjának forgalmazásáról szóló 1969. június 30-i irányelv, valamint a zöldségvetőmag forgalmazásáról és a mezőgazdasági növényfajok közös fajtajegyzékéről szóló, 1970. szeptember 29-i irányelv módosításáról
(72/274/EGK)
AZ EURÓPAI KÖZÖSSÉGEK TANÁCSA,
tekintettel az Európai Gazdasági Közösséget létrehozó szerződésre és különösen annak 43. és 100. cikkére,
tekintettel a Bizottság javaslatára,
tekintettel az Európai Parlament véleményére,
tekintettel a Gazdasági és Szociális Bizottság véleményére,
mivel az alábbiakban részletezett okok miatt célszerű módosítani a legutóbb az 1971. március 30-i irányelvvel [1] módosított, a cukorrépa-vetőmag forgalmazásáról szóló [2], a takarmánynövény-vetőmagok forgalmazásáról szóló [3], a gabonavetőmagok forgalmazásáról szóló [4], valamint a vetőburgonya forgalmazásáról szóló [5] 1966. június 14-i tanácsi irányelvek, az 1971. március 30-i irányelvvel módosított, az olaj- és rostnövények vetőmagjának forgalmazásáról szóló 1969. június 30-i tanácsi irányelv [6], az 1971. március 30-i irányelvvel módosított, a zöldségvetőmag forgalmazásáról szóló, 1970. szeptember 29-i tanácsi irányelv [7], valamint a mezőgazdasági fajok közös fajtajegyzékéről szóló, 1970. szeptember 29-i tanácsi irányelv [8] bizonyos rendelkezéseit;
mivel több, fent említett irányelv előírja, hogy 1972. július 1-jétől a harmadik országokban betakarított vetőmagok és palánták egyenértékűségét a tagállamok egyénileg többé nem állapíthatják meg; mivel nem volt lehetséges minden esetben elvégezni az egyenértékűség közösségi meghatározásával kapcsolatos vizsgálatokat, a fent említett határidőt a meglévő kereskedelmi kapcsolatok megzavarásának elkerülése érdekében ki kell terjeszteni;
mivel a vetőmagok és palánták forgalmazásáról szóló irányelvek kizárólag a tagállamokból származó és az említett irányelvekben foglalt követelményeknek megfelelő, illetve a harmadik országokból származó és a közösségi termékekkel egyenértékűként elismert termékeket hagyják jóvá;
mivel lehetővé kell tenni a Közösséghez csatlakozó, de az említett irányelveket a belépéskor nem azonnal hatályba léptető tagállamokból származó termékek forgalmazását is, mivel ennek megfelelően meg kell hozni a megfelelő rendelkezéseket,
ELFOGADTA EZT AZ IRÁNYELVET:
1. cikk
A cukorrépa-vetőmag forgalmazásáról szóló, 1966. június 14-i irányelv 16. cikkének (2) bekezdése második mondatában, a takarmánynövény-vetőmagok forgalmazásáról szóló, 1966. június 14-i irányelv 16. cikke (2) bekezdésének második mondatában, a gabonavetőmagok forgalmazásáról szóló, 1966. június 14-i irányelv 16. cikke (2) bekezdésének második mondatában, valamint a vetőburgonya forgalmazásáról szóló, 1966. június 14-i irányelv 15. cikke (2) bekezdésének második mondatában az 1972. július 1. dátum helyébe az 1973. július 1. dátum lép.
2. cikk
"(3) Az (1) és (2) bekezdéseket kell alkalmazni minden új tagállam tekintetében is a belépés napjától addig a napig, amelyen hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek."
3. cikk
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy megfeleljenek:
a) 1972. július 1-jétől kezdődő hatállyal az 1. cikk rendelkezéseinek;
b) legkésőbb 1973. január 1-jéig a 2. cikk rendelkezéseinek.
4. cikk
Ennek az irányelvnek a tagállamok a címzettjei.
Kelt Brüsszelben, 1972. július 20-án.